**Broj: 711-I-1689-P-399-17/18-13-16**

Zagreb, 16. studeni 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Anke Mrak-Taritaš, zastupnice u Hrvatskom saboru,** na 28. sjednici, održanoj 16. studenog 2018.g. donosi sljedeću

**ODLUKU**

**Postupak za odlučivanje o sukobu interesa protiv dužnosnice Anke Mrak-Taritaš, zastupnice u Hrvatskom saboru, neće se pokrenuti s obzirom da na temelju prikupljenih podataka i dokumentacije nedvojbeno proizlazi kako imenovana dužnosnica nije počinila povredu odredbi ZSSI-a prilikom obnašanja dužnosti ministrice graditeljstva i prostornog uređenja i obavljanja funkcije predsjednice Upravnog vijeća Agencije za pravni promet i posredovanje nekretninama (u daljnjem tekstu: APN), a vezano za činjenicu da je trgovačko društvo ING-GRAD d.o.o. iz Zagreba, kao izvođač radova u izgradnji, obnovi i sanaciji posljedica katastrofe na području Vukovarsko-srijemske županije, bilo angažirano na adaptaciji stana u vlasništvu bračnog druga dužnosnice.**

Obrazloženje

Povjerenstvo je 13. studenog 2017. g. zaprimilo neanonimnu prijavu mogućeg sukoba interesa podnesenu protiv dužnosnice Anke Mrak-Taritaš, zastupnice u Hrvatskom saboru, koja je zaprimljena u knjizi ulazne pošte Povjerenstva pod brojem: 711-U-6851-P-399/17-01-5, povodom koje se vodi predmet broj P-399/17.

U prijavi se u bitnom ukazuje kako je dužnosnica Anka Mrak-Taritaš, kao ministrica graditeljstva i prostornog uređenja, za sanaciju stanja na području Općina Gunja, Vrbanja i Drenovci u Vukovarsko-srijemskoj županiji nakon poplava koje su pogodile navedeno područje 17. svibnja 2014.g. angažirala trgovačko društvo ING-GRAD d.o.o., koje je također izvodilo radove na adaptaciji nekretnine u vlasništvu dužnosnice i koje radove navodno imenovana dužnosnica nije platila.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 4. ZSSI-a podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene neanonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih tijela prikupilo potrebne podatke i dokumentaciju.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Anka Mrak-Taritaš povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako je dužnosnica Anka Mrak-Taritaš obnašala dužnost ministrice graditeljstva i prostornog uređenja u razdoblju od 16. studenog 2012.g. do 22. siječnja 2016.g., te dužnost zastupnice u Hrvatskom saboru u razdoblju od 30. siječnja 2016.g. do 14. listopada 2016.g., a koju dužnost ponovno obnaša od 14. listopada 2016.g.

Na zahtjev Povjerenstva, trgovačko društvo ING-GRAD d.o.o. u očitovanju od 25. siječnja 2018. g., navodi kako je navedeno trgovačko društvo sudjelovalo u sanaciji stanja na području Vukovarsko-srijemske županije nakon poplava koje su pogodilo navedeno područje, ali nije direktno ugovorilo radove s APN-om, nego kao član zajednice ponuditelja, gdje je vodeći član bilo trgovačko društvo MONTE-MONT d.o.o. iz Osijeka, pa je navedeno trgovačko društvo i bilo potpisnik ugovora s APN-om. Prema sklopljenom ugovoru, trgovačko društvo ING-GRAD d.o.o. izvodilo je građevinsko-obrtničke i instalaterske radove na objektu Doma zdravalja, te na obiteljskim kućama s osnova predmetnog ugovora, u ukupnom iznos od cca 7,6 milijuna kuna (bez PDV-a), a radovi su se izvodili u razdoblju od studenog 2014.g. do sredine 2016.g.

Nadalje, trgovačko društvo ING-GRAD d.o.o. izvodilo je radove na sanaciji nekretnine, konkretno stana u vlasništvu bračnog druga dužnosnice, gosp.--------------, u razdoblju od listopada 2014.g. do veljače 2015.g. na temelju sklopljenog ugovora o građenju od 10. listopada 2014.g., ukupne vrijednosti radova od 644.856,00 kuna (bez PDV-a). Od ukupno završenog posla, trgovačko društvo ING-GRAD d.o.o. navodi kako -------------prema njima ima nepodmireni dug u iznosu od 201.831,00 kuna, stoga je trgovačko društvo radi naplate potraživanja pokrenulo ovršni postupak.

Na zahtjev Povjerenstva, Ministarstvo graditeljstva i prostornog uređenja, u očitovanju od 29. siječnja 2018. g., klasa: 361-07/18-04/1, urbroj: 531-01-17-4, navodi kako je nadležnost Ministarstva utvrđena odredbama Zakona o saniranju posljedica katastrofe na području Vukovarsko-srijemske županije („Narodne novine“, broj 77/14.) i Odlukom o donošenju Programa obnove i saniranja posljedica katastrofe na području Vukovarsko-srijemske županije – obnova zgrada („Narodne novine“, broj 82/14., 140/14.). Nadležnost Ministarstva utvrđena je odredbena Zakona u postupcima uklanjanja zgrada na temelju odluke o obnovi, koje je provodila građevinska inspekcija putem ugovorenih izvođača za uklanjanje nezakonito izgrađenih građevina, dok je Odlukom propisano kako će Ministarstvo s Aktivnosti A538050 – Zadržavanje nezakonito izgrađenih zgrada, izravno isplatiti novčana sredstva oštećenicima koji se odluče na samoobnovu, umjesto popravka zgrada, i financirati troškove uklanjanja zgrada koje nisu sigurne za boravak. Preostala sredstva prenijeti će se kao namjenska sredstva, na pozicije novog projekta APN-a – Obnova zgrada oštećenih u poplavama u Vukovarsko-srijemskoj županiji. Nadležnost spomenute Agencije u sanaciji stanja na području Vukovarsko-srijemske županije utvrđena je člankom 21. Zakona, prema kojem je u nadležnosti Agencije odabir ovlaštenih inženjera građevinarstva, odnosno trgovačkih društava u kojima su zaposleni, koji utvrđuju činjenično stanje zgrade zapisnikom o obnovi, odabir projektanta tipskog projekta za novu zgradu, odabir izvođača, te sklapanje i praćenje provedbe ugovora o građenju, odabir nadzornog inženjera koji provodi nadzor i nad obračunom troškova, odabir službe uza koordinaciju izvođača i nadzornih inženjera, primanje zgrade od izvođača i predaju vlasniku zgrade, kao i druge potrebne radnje.

U odnosu na sudjelovanje trgovačkog društva ING-GRAD d.o.o., uz svoje očitovanje Ministarstvo je dostavilo očitovanje koje su zatražili od APN-a, klasa: 032-02/18-01/1, urbroj: 356-01/18-023 od 15. siječnja 2018.g., kao i sljedeće priloge: presliku Javnog poziva za prikupljanje ponuda za popravak i izgradnju novih stambenih i gospodarskih zgrada koje čine funkcionalnu i gospodarsku cjelinu i zgrada javne namjene od posljedica katastrofe na području Vukovarsko-srijemske županije od 10. srpnja 2014.g., Zapisnik o otvaranju, pregledu i ocjeni ponuda, Odluke o odabiru od 17. srpnja 2014.g. – A. Popravak postojećih stambenih i gospodarskih zgrada koje čine funkcionalnu i gospodarsku cjelinu (kategorija I-III.) i B. Izgradnja nove stambene zgrade (kategorija IV.) prema sustavu „ključ u ruke“ do potpune funkcionalnosti, preslike svih Ugovora između APN-a i zajednice izvođača radova MONTE-MONT d.o.o. iz Osijeka i ING-GRAD d.o.o. iz Zagreba, te tablični prikaz svih Ugovora između APN-a i zajednice izvođača radova MONTE-MONT d.o.o. iz Osijeka i ING-GRAD d.o.o. iz Zagreba, u kojem su pojedinačno navedene zgrade po adresama s posebno iskazanim ugovorenim i okončanim iznosima (za ukupno 155 nekretnina).

U očitovanju APN-a navodi se kako je APN 10. srpnja 2014.g. raspisao Javni poziv za prikupljanje ponuda za izgradnju, obnovu i sanaciju posljedica katastrofe na području Vukovarsko-srijemske županije postojećih stambenih i gospodarskih zgrada koje čine funkcionalnu i gospodarsku cjelinu i zgrada javne namjene, na temelju kojeg su zaprimljene 34 ponude, te je nakon pregleda i obrade ponuda svim izvođačima čije su ponude ispunjavale uvjete iz Poziva dostavljena suglasnost na Generički troškovnik radova za popravak stambenih i gospodarskih zgrada. Nakon pribavljenih suglasnosti, APN je donio Odluke o odabiru izvođača radova, među kojima je bila i zajednica izvođača radova MONTE-MONT d.o.o. iz Osijeka i ING-GRAD d.o.o. iz Zagreba, koja je izvela radove na obnovi/izgradnji ukupno 155 nekretnina u naseljima Gunja, Račinovci, Rajevo Selo i Đurići, ukupne ugovorene vrijednosti 36.920.689,90 kuna, te na zgradi javne namjene – ambulanta u Gunji u vrijednosti od 3.082.753,89 kuna. Slijedom iznesenog, ukupna vrijednost svih ugovorenih radova iznosi 40.003.443,79 kuna. APN je s navedenom zajednicom okončao sve ugovore, te je konačnici vrijednost svih ugovorenih radova iznosi 38.293.906,92 kuna, uz napomenu kako su svi iznosi iskazani bez PDV-a.

Na zahtjev Povjerenstva, Agencija za pravni promet i posredovanje nekretninama, u očitovanju od 24. travnja 2018.g., klasa: 032-02/18-01/1, urbroj: 356-01/18-5, navodi kako je dužnosnica Anka Mrak-Taritaš za vrijeme obnašanja dužnosti ministrice graditeljstva i prostornog uređenja obavljala i funkciju predsjednice Upravnog vijeća APN-a na temelju članka 10. stavka 3. Uredbe o APN-u („Narodne novine“, broj 45/97., 63/97., 65/99., 132/02., 8/04., 27/08., 105/09., 79/12.), te ju je povremeno na sjednicama Upravnog vijeća zamjenjivao dužnosnik Željko Uhlir, zamjenik ministrice graditeljstva i prostornog uređenja. U takvim prilikama APN nije zaprimo pisanu odluku o zamjeni predsjednice Upravnog vijeća, već je dužnosnik Željko Uhlir na početku održavanja sjednice usmenim putem obavijestio članove Upravnog vijeća o razlozima spriječenosti sudjelovanja dužnosnice Anke Mrak-Taritaš, pa ju je na temelju članka 10. stavka 5. spomenute Uredbe imenovani zamjenjivao na sjednicama. Nadalje, u očitovanju se navodi kako dužnosnica Anka Mrak-Taritaš nije ni na koji način obavijestila direktora APN-a niti članove Upravnog vijeća kako je trgovačko društvo ING-GRAD d.o.o., a koje je odabrano na Javnom pozivu od 10. srpnja 2014.g. sa svrhom saniranja posljedica katastrofe na području Vukovarsko-srijemske županije, obavljalo radove na sanaciji nekretnine u vlasništvu supruga imenovane dužnosnice.

Uz očitovanje, APN je dostavio presliku Odluke o osnivanju stručnog Povjerenstva za pregled i ocjenu ponuda po Javnom pozivu za prikupljanje ponuda za popravak i izgradnju novih stambenih i gospodarskih zgrada koje čine funkcionalnu i gospodarsku cjelinu i zgrada javne nabave od posljedica katastrofe na području Vukovarsko-srijemske županije od 10. srpnja 2014.g. Uvidom u dostavljenu Odluku utvrđeno je kako je istu donio direktor APN-a Slavko Čukelj, u koje je imenovano ukupno 10 osoba, i to voditelj Povjerenstva i zamjenik te četiri člana i njihovi zamjenici, a u navedeno Povjerenstvo nije bila imenovana dužnosnica Anka Mrak-Taritaš.

Na zahtjev Povjerenstva, Općinski građanski sud u Zagrebu, u očitovanju od 9. kolovoza 2018. g., broj: 27 Su-1507/18, navodi kako je zaprimio prijedlog za donošenje rješenja o ovrsi predlagatelja/ovrhovoditelja ING-GRRAD d.o.o. poriv ovršenika---------------, te je po navedenom prijedlogu doneseno rješenje o ovrsi na temelju vjerodostojne isprave, posl.br. Ovrv-23/2018 od 22. siječnja 2018.g. Na navedeno rješenje o ovrsi ponesen je prigovor ovršenika------------------, te je 19. travnja 2018.g. doneseno rješenje kojim se stavlja izvan snage citirano rješenje o ovrsi.

Uz očitovanje, Općinski građanski sud u Zagrebu dostavio je preslike Rješenja o ovrsi na temelju vjerodostojne isprave, posl. br. 23/2018, Prigovora od 01. veljače 2018. i Rješenja od 19. travnja 2018.g.

U provedenom postupku Povjerenstvo iz prikupljenih podataka i dokumentacije radi provjere osnovanosti i vjerodostojnosti navoda iz podnesene neanonimne prijave o mogućem sukobu interesa dužnosnice Anke Mrak-Taritaš zbog zasnivanja poslovnog odnosa bračnog druga dužnosnice sa trgovačkim društvom ING-GRAD d.o.o. iz Zagreba, koje je kao izvođač radova sudjelovalo u izgradnji, obnovi i sanaciji posljedica katastrofe na području Vukovarsko-srijemske županije i koje je odabrano od strane tijela u kojem dužnosnica obavljala funkciju predsjednice Upravnog vijeća, nije steklo saznanja koja upućuju na moguću povredu odredbi ZSSI-a imenovane dužnosnice.

Na temelju prikupljene dokumentacije i provedenog postupka utvrđeno je kako je Ugovor o građenju između trgovačkog društva ING-GRAD d.o.o., kao izvođača radova, i----------, ----------------------------bračnog druga dužnosnice Anke Mrak-Taritaš, kao naručitelja radova, zaključen 10. listopada 2014.g., dok je APN 10. srpnja 2014.g. raspisao Javni poziv za prikupljanje ponuda za izgradnju, obnovu i sanaciju posljedica katastrofe na području Vukovarsko-srijemske županije postojećih stambenih i gospodarskih zgrada koje čine funkcionalnu i gospodarsku cjelinu i zgrada javne namjene. APN je 17. srpnja 2014.g. donio Odluke o odabiru, kojom je za A. Popravak postojećih stambenih i gospodarskih zgrada koje čine funkcionalnu i gospodarsku cjelinu (kategorija I-III.) kao jedan od ukupno 21, odnosno za B. Izgradnja nove stambene zgrade (kategorija IV.) prema sustavu „ključ u ruke“ do potpune funkcionalnosti kao jedan od ukupno 22 odabrana izvođača radova bila i zajednica izvođača radova MONTE-MONT d.o.o. iz Osijeka i ING-GRAD d.o.o. iz Zagreba. Navedene Odluke o odabiru (A. i B.) donio je direktor APN-a Slavko Čukelj.

Slijedom iznesenog, poslovni odnos između bračnog druga dužnosnice i trgovačkog društva ING-GRAD d.o.o. nastao je 10. listopada 2014.g. sklapanjem Ugovora o građenju i to nakon što je trgovačko društvo ING-GRAD d.o.o. zajedno s trgovačkim društvom MONTE-MONT d.o.o. iz Osijeka, kao zajednicom izvođača, već bilo odabrano za izvođača radova na području Vukovarsko-srijemske županije, u postupku koji je provodio APN. Isto tako, trgovačko društvo MONTE-MONT d.o.o. iz Osijeka sudjelovalo je kao potpisnik ugovora ispred zajednice izvođača radova sa APN-om, kojeg je kao potpisnik zastupao direktor APN-a.

Nadalje, člankom 10. stavkom 3. Uredbe o APN-u propisano je kako su m**inistar nadležan za graditeljstvo, ministar nadležan za pravosuđe, ministar nadležan za financije, ministar nadležan za regionalni razvoj i ministar nadležan za poljoprivredu po položaju članovi Upravnog vijeća, dok je ministar nadležan za graditeljstvo predsjednik Upravnog vijeća. Člankom 10. stavkom 5. spomenute Uredbe propisano je kako svaki član Upravnog vijeća može ovlastiti osobu koja će ga zamjenjivati u radu Upravnog vijeća. Stoga je dužnosnica Anka Mrak-Taritaš obnašala funkciju predsjednice Upravnog vijeća APN-a po položaju, kao ministrica graditeljstva i prostornog uređenja, i nije samostalno donosila odluke obavljajući funkciju predsjednice Upravnog vijeća APN-a.**

**Isto tako, člankom 11.** Uredbe o APN-u propisana je nadležnost Upravnog vijeća APN-a: donošenje Statuta APN-a i općih akata propisanih Statutom APN-a, utvrđivanje poslovne politike APN-a, donošenje godišnjeg programa rada APN-a, donošenje smjernica o ustroju APN-a, imenovanje i razrješavanje zamjenika i pomoćnika direktora APN-a na prijedlog direktora, donošenje Poslovnika o radu, te drugih odluka o značaju za rad APN-a. Na temelju članka 14. stavka 3. Uredbe o APN-u direktora APN-a imenuje i razrješava Vlada Republike Hrvatske, slijedom čega se direktor APN-a Slavko Čukelj formalno ne nalazi u podređenom položaju u odnosu na dužnost i funkciju koju je obnašala **dužnosnica Anka Mrak-Taritaš.**

Na temelju svega iznesenog, Povjerenstvo je utvrdilo kako dužnosnica Anka Mrak- Taritaš kao ministrica graditeljstva i prostornog uređenja i kao predsjednica Upravnog vijeća APN nije sudjelovala u izboru trgovačkog društva ING-GRAD d.o.o. zajedno s trgovačkim društvom MONTE-MONT d.o.o. iz Osijeka, kao zajednicom izvođača za radove na saniranju posljedica katastrofe na području Vukovarsko-srijemske županije. Postupak je provodio APN temeljem javnog poziva, odluku o osnivanju stručnog Povjerenstva za pregled i odabir ponuda po javnom pozivu donio je direktor APN-a Slavko Čukelj, kao i odluku o odabiru ponuditelja, a u konačnici je s trgovačkim društvom MONTE-MONT d.o.o. iz Osijeka, kao zajednicom izvođača u okviru koje nastupa i trgovačko društvo ING-GRAD d.o.o. potpisao sve ugovore i anekse ugovora o građenju. Obzirom da direktora APN-a imenuje i razrješava Vlada Republike Hrvatske, to se Slavko Čukelj nije nalazio u odnosu ovisnosti prema Upravnom vijeću APN, odnosno, predsjednici Upravnog vijeća dužnosnici Anki Mrak-Taritaš. Također, što se tiče poslovnog odnosa između bračnog druga dužnosnice, --------------------i trgovačkog društva ING-GRAD d.o.o. vezano za adaptaciju stana u vlasništvu bračnog druga dužnosnice, isti je utemeljen na međusobno potpisanom ugovoru, koji je predmet ovrhe, odnosno, sudskog spora, a u čemu direktno nije sudjelovala dužnosnica.

Kako iz prikupljenih podataka Povjerenstvo nije steklo saznanja iz kojih bi proizlazilo da je u postupanju dužnosnice Anke Mrak-Taritaš došlo do moguće povrede odredbi ZSSI-a donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Anka Mrak-Taritaš, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana